Tynda
Tynda (rus. Тында) – miestas Rusijoje, Amūro srities šiaurės vakaruose, prie Tyndos upės (Amūro baseinas), 839 km į šiaurės vakarus nuo Blagoveščensko; rajono centras. Per miestą eina Baikalo–Amūro magistralė; geležinkelio atšaka į Blagoveščenską, link Jakutsko eina „Lenos“ plentas. Yra oro uostas. Tynda yra svarbus geležinkelių infrastruktūros centras – statomi, prižiūrimi geležinkeliai, keliai, tiltai, yra lokomotyvų ir vagonų depas. Veikia Tolimųjų Rytų geležinkelių transporto universiteto filialas, Baikalo-Amūro magistralės istorijos muziejus. Yra Švč. Trejybės cerkvė.